FIRE พุ่งเกือบ 19% รับตลท.ปลด SP เช้านี้หลังแจงข้อมูลเพิ่มเติม CM ทำ Backdoor
FIRE พุ่งเกือบ 19% รับตลท.ปลด SP เช้านี้หลังแจงข้อมูลเพิ่มเติม CM ทำ Backdoor ล่าสุด ณ เวลา 10.36 น. ราคาอยู่ที่ 2.90 บาท บวก 0.46 บาท หรือ 18.85% สูงสุดที่ 3.02 บาท ต่ำสุดที่ 2.86 บาท มูลค่าซื้อขายที่ 55.55 ล้านบาท
7 ก.ย. 2559

ผู้สื่อข่าวรายงานว่า ราคาหุ้นบริษัท ไฟร์วิคเตอร์ จำกัด (มหาชน) หรือ FIRE ณ เวลา 10.36 น. ราคาอยู่ที่ 2.90 บาท บวก 0.46 บาท หรือ 18.85% สูงสุดที่ 3.02 บาท ต่ำสุดที่ 2.86 บาท มูลค่าซื้อขายที่ 55.55 ล้านบาท ขณะที่ดัชนีตลาดหุ้นไทยโดยรวมบวก 0.71%
 
เช้านี้ บมจ.ไฟร์วิคเตอร์ (FIRE) แจ้งข้อมูลเพิ่มเติมการซื้อและรับโอนกิจการทั้งหมดของบริษัท ชิลแมทช์ จำกัด (CM) ซึ่งบริษัทจะชำระเงินด้วยการออกหุ้นเพิ่มทุน 234.5 ล้านหุ้นเสนอขายให้กับบุคคลในวงจำกัด (PP) ที่ราคาหุ้นละ 2.62 บาท ส่งผลให้กลุ่มผู้ถือหุ้นของ CM ที่จะเข้ามาถือหุ้นในบริษัท 40.12% ภายหลังการเพิ่มทุนในวันเดียวกันกับที่ CM ได้หุ้นสามัญเพิ่มทุนของบริษัท CM จะดำเนินการจดทะเบียนเลิกกิจการ ซึ่งจะส่งผลให้หุ้นสามัญเพิ่มทุนจำนวนดังกล่าวจะถูกโอนไปยังผู้ถือหุ้นของ CM
อย่างไรก็ดี ผู้ถือหุ้นของ CM แต่ละรายจะได้รับหุ้นสามัญเพิ่มทุนของบริษัทจากกระบวนการชำระบัญชีภายใต้กระบวนการเลิกกิจการและดำเนินการแจกจ่ายทรัพย์สิน (ซึ่งรวมถึงหุ้นสามัญเพิ่มทุนของบริษัท จำนวน 234,500,000 หุ้น) ของ CM ในจำนวนน้อยกว่า 25% ของหุ้นที่จำหน่ายได้แล้วทั้งหมดของบริษัทฯภายหลังการเพิ่มทุนจดทะเบียน ทำให้ผู้ถือหุ้นของ CM แต่ละรายจึงไม่มีหน้าที่ในการทำคำเสนอซื้อภายใต้ประกาศคณะกรรมการกำกับตลาดทุน ที่ ทจ. 12/2554 เรื่องหลักเกณฑ์ เงื่อนไข และวิธีการในการเข้าถือหลักทรัพย์เพื่อครอบงำกิจการ
อนึ่ง อัตราการออกหุ้นสามัญเพิ่มทุนเพื่อชำระการรับโอนกิจการของ CM เท่ากับ 0.67 ของจำนวนหุ้นที่ชำระแล้วทั้งหมดของบริษัทฯ คำนวณจากหุ้นสามัญเพิ่มทุนที่ออกใหม่ของบริษัทฯในครั้งนี้หารด้วยหุ้นสามัญที่ออกและชำระแล้วของบริษัทฯ ณ ปัจจุบัน (234,500,000 &amp;divide; 350,000,000 = 0.67)
โดยเสนอขายหุ้น PP ให้กับผู้ถือหุ้น CM ตามสัดส่วน ดังนี้ นางสิริมา เอี่ยมสกุลรัตน์ 28,777,921 หุ้น, นาย เจน ชาญณรงค์ 63,258,440 หุ้น, บริษัท Nice Noble Limited 40,296,475 หุ้น, นส. นพพร ชาญณรงค์ 28,777,944 หุ้น, นายธรรมนูญ ตรีเพ็ชร 15,815,862 หุ้น, นส.ธารดา ตรีเพ็ชร 7,504,024 หุ้น, นายวสันต์ นันทขว้าง 28,140,000 หุ้น, นส.ปนัดดา ทองเหลี่ยม 14,832,149 หุ้น, นางวลีรัตน์ เชื้อบุญชัย 2,328,481 หุ้น, นายภาคภูมิ ว่องไพฑูรย์ 2,663,925 หุ้น, นส.อุฬาริน ชัญญาวงศ์ศักดิ์ 2,104,780 หุ้น
อย่างไรก็ตาม ผู้ถือหุ้นใหญ่ใน FIRE และผู้ถือหุ้นใหญ่ใน CM เป็นกลุ่มบุคคลที่มีความเกี่ยวโยงกัน เช่น นางสิริมา เอี่ยมสกุลรัตน์ ถือหุ้นในบริษัท 10.02% และถือหุ้นใน CM จำนวน 12.27%, นายเจน ชาญณรงค์ ถือหุ้นในบริษัท 9.71% และถือหุ้นใน CM จำนวน 26.98% เป็นต้น
สำหรับการรับโอนกิจการทั้งหมดของ CM รวมถึงสิทธิประโยชน์ทั้งหมดที่มีในสินทรัพย์ และหุ้นสามัญในบริษัท คิว ทู เอส จำกัด (QIIS) ซึ่งเป็นบริษัทย่อยที่ถือหุ้นโดย CM ในสัดส่วน 100% ซึ่งจะรวมเรียกว่ากิจการทั้งหมดของ CM ซึ่งมีมูลค่า 614.39 ล้านบาท การเข้าทำรายการดังกล่าวถือเป็นการได้มาซึ่งกิจการทั้งหมดของบริษัทเอกชนมาเป็นของบริษัท ตามมาตรา 107 แห่งพ.ร.บ.บริษัทมหาชนจำกัด พ.ศ.2535 และเข้าข่ายเป็นรายการได้มาซึ่งสินทรัพย์ประเภทที่ 4 หรือการเข้าจดทะเบียนหลักทรัพย์โดยทางอ้อม (Backdoor Listing)
โดย FIRE ระบุว่าหลังการเข้าทำรายการซื้อและรับโอนกิจการทั้งหมดของ CM แล้ว บริษัทจะเป็นผู้ถือหุ้นใน QIIS ซึ่งเป็นผู้ประกอบธุรกิจนำเข้า จัดจำหน่าย และให้บริการโซลูชั่นด้านวิศวกรรมสำหรับระบบพิมพ์ดิจิตอล จำนวน 100% และจะดำเนินการปรับโครงสร้างการถือหุ้นใน QIIS โดยการซื้อและรับโอนกิจการทั้งหมดของ QIIS
สำหรับบริษัทภายใต้ชื่อใหม่ บมจ.หาญ เอ็นจิเนียริ่ง โซลูชั่นส์ จะเป็นผู้ดำเนินธุรกิจนำเข้าและจัดจำหน่ายผลิตภัณฑ์ในระบบวิศวกรรมอาคาร ได้แก่ ระบบดับเพลิง ระบบปรับอากาศ ระบบสุขาภิบาล และระบบความเย็น รวมทั้งให้คำปรึกษาและออกแบบระบบในโครงการต่าง ๆ และการให้บริการโซลูชั่นด้านวิศวกรรมสำหรับระบบพิมพ์ดิจิตอล
ทั้งนี้ การเข้าซื้อและรับโอนกิจการของ CM ซึ่งมีธุรกิจและจัดจำหน่ายผลิตภัณฑ์ที่คล้ายคลึงจะช่วยเสริมกันกับธุรกิจของบริษัท ทั้งด้านประเภทผลิตภัณฑ์วิศวกรรมอาคาร และความต่อเนื่องในกลุ่มของลูกค้าเป้าหมายเดียวกัน รวมถึงขยายฐานลูกค้าในกลุ่มผู้รับเหมาและที่ปรึกษางานระบบให้ครอบคลุมอุตสาหกรรมที่เกี่ยวข้อง ตลอดจนเพิ่มโอกาสในการขยายตลาดต่างประเทศมากขึ้น
 